סטיב שירלי

דיים סטפני "סטיב" שירלי (לבית בוכטל) DBE, FREng, FRSA, () הייתה אשת עסקים ונדבנית בריטית ממוצא יהודי.

ראשית דרכה
שירלי נולדה בדורטמונד, גרמניה הנאצית. היא הגיעה לאנגליה ביולי 1939 לבדה, במסגרת קינדר-טרנספורט של ילדים יהודים מגרמניה. אביה של שירלי ארנולד בוכטל  היה יהודי, שופט שסולק ממשרתו על ידי הנאצים, ואמה לא הייתה יהודייה. שירלי שוכנה אצל משפחה אומנת, זוג נשוי, אנגליקני, שחי בעיירה סאטן קולדפילד , ומאוחר יותר התאחדה עם הוריה הביולוגיים, אך לימים אמרה ש"לא הצליחה להיקשר אליהם". סבתה רוזה בוכטל  הייתה פליטיקאית גרמנייה ופעילת זכויות נשים.

היא עקרה עם הוריה המאמצים לאוסווסטרי במחוז שרופשייר, והתחנכה בבית ספר תיכון לנערות במקום. היא הורשתה ללמוד מתמטיקה (שלא נלמדה בבית הספר) בתיכון לנערים. לימים סיפרה שלאחר חוויותיה מן הקינדר-טרנספורט ומגרמניה הנאצית, "באוסווסטרי חוויתי שש שנים נפלאות של שלווה".

קריירה
עם סיום לימודיה התיכוניים, החליטה שירלי לא להמשיך ללימודים גבוהים אלא לצאת לשוק העבודה. בשנות ה-50 של המאה ה-20 עבדה בתחנת המחקר של שירות הדואר הבריטי בדוליס היל, ועסקה בבניית מחשבים ופיתוח תוכנה. במקביל, למדה בלימודי ערב במשך שש שנים עד שהשלימה תואר ראשון במתמטיקה. בשנת 1959 עברה לעבוד בחברת CDL, יצרנית המחשב ICT 1301.

בשנת 1962 יסדה שירלי, עם הון התחלתי בסך 6 לירות שטרלינג, חברת תוכנה משלה, בשם F.I. Group, לימים Xansa, שנרכשה לימים על ידי חברת Steria, וכיום מהווה חלק מחברת Sopra Steria Group. החברה העסיקה מתכנתים וביצעה עבודות קבלן בתחום המחשבים.

מלכתחילה דאגה שירלי ליצירת מקומות עבודה לאמהות לילדים, והעסיקה בעיקר נשים. בשלב מסוים, לפני שנחקק באנגליה החוק נגד אפליה מינית (1975), מתוך למעלה מ-300 מתכנתים שהעסיקה, היו רק שלושה גברים.

את השם "סטיב" אימצה שירלי כדי להתגבר על דעות קדומות בעולם העסקים שבו פעלה, שנשלט בידי גברים. בין שאר המיזמים שביצעה החברה היה תכנות הקופסה השחורה של מטוס הקונקורד.

בשנת 1993, בגיל 60, פרשה רשמית ועברה לעסוק בנדבנות.

נדבנות
בנה של שירלי, ג'יילס (1963–1998) היה אוטיסט, ושירלי הייתה בין ראשוני החברים באגודת האוטיזם הלאומית באנגליה.

בשנת 1986 הקימה שירלי את "קרן שירלי", מוסד ללא כוונת רווח עם הון התחלתי נכבד. היא הגדירה לקרן כמשימה את "התמיכה במיזמים חלוציים עם השפעה אסטרטגית על תחום ההפרעות בטווח האוטיסטי, בדגש על מחקר רפואי." הקרן תמכה במיזמים רבים באמצעות מענקים והלוואות, לרבות מוסד קינגווד לאוטיסטים, פנימיית פריור'ז קורט לאוטיסטים, ארגון אוטיסטים בוויילס, וכנס Autism99: הכנס המקוון הראשון על אוטיזם. השתתפו בו 165 אלף איש, מ-33 מדינות. הקרן אף עודדה מחקר בתחום, כגון מחקריו של סיימון ברון-כהן במרכז לחקר האוטיזם. עם פרישתה לגמלאות, נמסר שתרמה את רוב הונה, שהוערך בלמעלה מ-150 מיליון לירות שטרלינג.

שירלי הרבתה להרצות בכנסים ואירועים בנושא אוטיזם ותסמונת אספרגר.

בשנת 2009–2010 כיהנה שירלי כ"שגרירת הממלכה המאוחדת לענייני נדבנות", מינוי ממשלתי שנועד להנכיח את קולם של הנדבנים.

הוקרה
שירלי צורפה למסדר האימפריה הבריטית בדרגת קצינה (OBE) בשנת 1980, ובשנת 2000 הועלתה לדרגת גבירה מפקדת (Dame Commander, DBE).

בשנת 1987 זכתה בתואר כבוד אנגלי בשם "חירות העיר לונדון" . היא כיהנה כנשיאת אגודת המחשבים הבריטית בשנים 1989 ו-1990. בשנת 1999 זכתה במדליית מאונטבאטן. בשנת 2001 צורפה כעמיתה לאקדמיה המלכותית להנדסה.

קישורים חיצוניים



 אתר רשמי (אנגלית) של שירלי
 Zoe Kleinman, Tough, smart and ahead of her time - how Dame Stephanie changed women's role in the tech industry באתר BBC, 11 באוגוסט 2025 
 הרצאה של שירלי על חייה ועל עקרונותיה (אנגלית) - הקלטה ותמליל, באתר מכללת גרשם
 סיפור חיים מוקלט (אנגלית) של שירלי, באתר הספרייה הבריטית
 הרצאה של שירלי: "מדוע לנשים שאפתניות יש ראש שטוח?" (אנגלית) בכנס TED.

הערות שוליים

קטגוריה:נדבניות
קטגוריה:נדבנים יהודים בריטים
קטגוריה:נדבנים אנגלים
קטגוריה:נשות עסקים בריטיות
קטגוריה:אנשי עסקים יהודים בריטים
קטגוריה:ניצולי הקינדר-טרנספורט
קטגוריה:גבירות מפקדות במסדר האימפריה הבריטית
קטגוריה:מעוטרי מסדר עמיתי הכבוד
קטגוריה:זוכות פרס 100 נשים (BBC)
קטגוריה:מהגרים מגרמניה לממלכה המאוחדת
קטגוריה:אנגלים ממוצא יהודי-גרמני
קטגוריה:אנגלים ממוצא אוסטרי
קטגוריה:בריטיות שנולדו ב-1933
קטגוריה:בריטים שנולדו ב-1933
קטגוריה:בריטיות שנפטרו ב-2025
קטגוריה:בריטים שנפטרו ב-2025